মায়ের কথা উঠলেই সন্তানের সুষ্ঠু লালন-পালনের কথা এসে যায় অনেকটা অবধারিতভাবে। মা যেমন সন্তান জন্ম দেন, তেমনি একজন কর্মজীবী মা তার স্বামীর পাশাপাশি নিজেও পরিবারের ভরণ-পোষণের জন্য কাজ করে থাকেন। একই সঙ্গে তাকে পরিবারের অন্য সদস্যের দেখভালও করতে হয়। বর্তমান সমাজব্যবস্থায় একজন নারী কেবল ঘরের কোনে মুখ গুঁজে পড়ে থাকবেন, এ আশা করা সমীচীন নয়। কারণ রাজধানীসহ বড় শহরগুলোতে একার আয়ে এখন পারিবারিক ব্যয়নির্বাহ করা সবসময় সম্ভব হয়ে ওঠে না। তাই পারিবারিক সচ্ছলতা ও দেশের উন্নয়নে কর্মজীবী নারীর ভূমিকা ক্রমশ অনস্বীকার্য হয়ে উঠেছে। বেশিরভাগ সময় আমাদের দেশে চলমান পিতৃতান্ত্রিক পরিবার ব্যবস্থায় মায়েদের ভূমিকা রীতিমতো উপেক্ষিত হয়ে এসেছে। একজন মা কিংবা পরিবার প্রধানের স্ত্রী হিসেবে নারী শুধু কাজেকর্মে ব্যস্ত থাকবেন, কিন্তু গুরুত্বপূর্ণ সিদ্ধান্ত গ্রহণের ক্ষেত্রে তার কোনো বক্তব্য থাকবে না- এমনটাই আশা করা হয়। কেউ যদি এর অন্যথা কিছু করতে যান, তখনই বাধে বিপত্তি।